Sighiartău candidează pentru șefia CJ Bistriţa-Năsăud: "Poziţia mea o ştiţi. Am fost tot timpul împotriva PSD, inclusiv în alianță"
Data publicării:
Deputatul Robert Sighiartău, vicepreşedinte al PNL, anunţă că a luat decizia de a candida pentru preşedinţia Consiliului Judeţean Bistriţa-Năsăud, el precizând că poziționarea sa împotriva PSD este deja cunoscută, explicând că adversarul său în această campanie este PSD.
"Am luat decizia de a candida pentru preşedinţia Consiliului Judeţean Bistriţa-Năsăud. Cred că este nevoie de un nou proiect pentru judeţul nostru. Trebuie să intrăm într-o altă etapă de dezvoltare. Avem nevoie de drumuri expres, trenuri rapide, centuri ocolitoare şi, în mod cert, de o autostradă care să ne lege de celelalte judeţe şi regiuni", arată Sighiartău într-un comunicat de presă.
El precizează că "maturitatea unui om politic se măsoară în bătăliile politice mari".
"Poziţia mea o ştiţi. Am fost tot timpul împotriva PSD, inclusiv în această alianţă. Adversarul meu este PSD în această campanie. Promit bistriţenilor că o să fac tot ce pot ca să nu le înşel votul pe care mi l-au dat în Parlament", afirmă Sighiartău.